**План-канспект урока ў 4 класе**

**па прадмету “літаратурнае чытанне”**

**Раздзел: “Чалавек і грамадства**

**Тэма: Уладзімір Корбан “Пчала І Ружа”**

Настаўнік пачатковых класаў: Содылева М. М.

**Тэма: Ул. Корбан “Пчала І Ружа”**

Мэты:

* пазнаёміць вучняў са зместам і задачамі чарговага раздзела:
* пазнаёміць вучняў са зместам твораУл. Корбана “Пчала І Ружа”

Задачы:

* развіваць уменне ацэньваць учынкі галоўных герояў, вытлумачыць прычыны канфлікту паміж героямі;
* развіваць уменне чытаць па ролях;
* фарміраваць уменне вызначаць галоўную думку твора і суадносіць яе з сучасным жыццём;
* выхоўваць працавітасць і неабходнасць быць карысным у жыцці.

Абсталяванне:

* падручнік;
* тэлевізар;
* прэзентацыя;
* надрукаваныя малюнкі кветак грэчкі і пчолак;
* касцюмы для пастаноўкі

**Змест урока**

**1.Арганізацыйны момант**

***Настаўнік:*** Весела звініць званок.

Пачынаем наш урок.

Добры дзень. Сядайце.

Дзверы ў веды адчыняйце.

Ці ўсё правільна сядзяць?

Ці ўсё ўважліва глядзяць?

***Вучні:*** *Вітаюць настаўніка, правяраюць арганізацыю працоўнага месца.*

**2. Моўная размінка**

***Настаўнік:*** Прачытайце і адгадайце загадку(ст.32). Правільна вымаўляючы гукі [ц′], [дз′]

Яна зроду не падводзіць

Тых, хто з ёю ў дружбе ходзіць.

Павыводзіць тых у людзі,

Хто яе з маленства любіць

-Прачытйаце верш з інтанацыяй абыякавасці.

-Прачытайце верш узвышана, з пачуццём гонару.

***Вучні:*** *Чытаюць у паўголаса, павольна ўсім класам, з указанай інтанацыяй*

**3. Уступная гутарка**

***Настаўнік:*** -Прачытаем словы У. Караткевіча пра працу на старонцы-навігатары да новыга раздзела.

-На што павінна быць накіравана праца любога чалавека з дзяцінства і да сталасці?

-Скажыце, якую вы выконваеце работу не для сябе, а на карысць іншым?

-Разглядзіце малюнак на старонцы. Чым займаюцца людзі? Ці толькі дарослыя працуюць у час уборкі бульбы?

-Прачытаем назву новага раздзела. Як вы лічыце, пра што будуць творы, якія мы будзем вывучаць?

-Прачытаем у змесце падручніка назвы гэтых твораў?

-Прачытаем на ст.32. чым мы будзем займацца пры вывучэнні новага раздзела.

***Вучні:*** *Вучні адказваюць на пытанні.*

4**. Аб’яўленне новай тэмы і задач.**

***Настаўнік:*** Сёння мы пазнаёмімся з першым творам у гэтым раздзеле. Але я прананую вам пабыць даследчыкамі і самім адкрыць назву гэтага твора, жанр, у якім ён напісан і імя аўтара. Вынікі даследавання мы будзем запісваць у табліцу.

|  |  |
| --- | --- |
| **АЎТАР ТВОРА** |  |
| **ЖАНР ТВОРА** |  |
| **НАЗВА ТВОРА** |  |

**ЗАДАННЕ 1**. **АЎТАР ТВОРА**

***Настаўнік:*** Знайдзіце заканамернасць, назавіце імя і прозвішча аўтара.

Л У ДЗ А М І Р І О К Б Р Н А

(даецца падказка, калі дзеці не здагадаліся)

Падказка:

2 1 4 3 6 5 8 7 2 1 4 3 6 5

(паказаць партрэт)

***Вучні:*** *Паведамленне падрыхтаваных вучняў*

***ПАВЕДАМЛЕННЕ 1***

**Уладзімір Іванавіч Корбан. Заслужаны дзеяч культуры Беларускай ССР.** Нарадзіўся 25 жніўня 1910 года ў пасёлку Барань Аршанскага раёна Віцебскай вобласці ў сям'і рабочага. У 1926 г. пачаў працаваць токарам на аршанскім заводзе «Чырвоны Кастрычнік». Сярэднюю адукацыю атрымаў у вячэрняй школе. У гады Вялікай Айчыннай вайны камандаваў стралковай ротай, працаваў у аператыўным аддзеле штаба дывізіі. З канца 1946 года - дырэктар цвікавага завода ў Лідзе. З 1952 г. працаваў у часопісе «Вожык», у 1967-1971 гг. - галоўны яго рэдактар. Узнагароджаны ордэнамі Працоўнага Чырвонага Сцяга, Айчыннай вайны II ступені, Чырвонай Зоркі, «Знак Пашаны» і медалямі.

***ПАВЕДАМЛЕННЕ 2***

Першыя байкі надрукаваў у рэспубліканскім друку ў 1946 г.

* Аўтар зборнікаў вершаў, баек і фельетонаў «Мы іх ведаем» (1950), «Байкі» (1953), «З вецярком» (1957), «Дакладныя прыкметы» (1958), «Гарачая прыпарка» (1959) і іншыя.
* Аўтар зборнікаў гумарыстычных апавяданняў «Да цешчы на бліны» (1963), «Дзядзькава крыўда» (1982).
* Для дзяцей выйшлі кніжкі вершаў і баек «Янка і санкі» (1957), «Пра жывёл і пра звяроў» (1963), «Учора, сёння і заўжды» (1963), «Суседні двор» (1967).
* На беларускую мову пераклаў творы Івана Крылова, Лесі Ўкраінкі, Терентія Масэнкі і іншых.

**ЗАДАННЕ 2.** **ЖАНР ТВОРА**

***Настаўнік:*** Якому жанру падыходзіць характарыстыка, назавіце.

Іншасказальны твор павучальнага характару, звычайна ў вершаванай форме. У ім ёсць мараль. (Байка)

**ЗАДАННЕ 3. НАЗВА ТВОРА**

***Настаўнік:*** Назва складаецца з двух слоў. Першае слова схавалася ў загадцы.

Яе сустрэнеш часта ўлетку.

Яна дужа любіць кветкі.

Раз ляціць, дзясяты, соты

І нектар збірае ў соты.

Будзь і ты, сябрук, змала

Працавіты як …(Пчала)

-Калі на чалавека гавораць “працавіты,як пчала”?

-Што вы ведаеце пра гэтае насякомае?

***Вучні:*** *Паведамленне падрыхтаваных вучняў*

***ПАВЕДАМЛЕННЕ 3***

Меданосныя пчолы жывуць вялікімі сем’ямі ў вуллях. Вулей-пчаліны домік, змайстраваны чалавекам. Адна пчаліная сям’я –гэта пчаліная матка, некалькі трутняў і некалькі дзесяткаў тысяч працоўных пчол. Пчолы ўсё сваё жыццё праводзяць у вельмі карыснай для чалавека працы.

***ПАВЕДАМЛЕННЕ 4***

У вуллях ёсць пчолы-стражніцы, пчолы-зборшчыцы мёду, пчолы-прыёмшчыцы, ёсць нават пчолы-разведчыцы. Яны першымі даведваюцца, якія духмяныя меданосныя кветкі ўжо зацвілі. Калі пчолка-разведчыца вяртаецца ў вулей з нектарам, яна як быццам танцуе на сотах і расказвае астатнім пра новыя духмяныя кветкі.

***Настаўнік:*** Хто можа ведае, на кветкі якіх раслін любіць садзіцца пчолка?

-Якія вы творы вывучалі, дзе сустракалася пчала?

***Вучні:*** 3 клас. Народная песня “Ты, пчолка,ярая”

***Настаўнік:*** Другое слова вы даведаецеся, калі таксама адгадаеце загадку.

На пруточку — буйны цвет, дробныя калючкі…

Не падлазь ка мне, малы, бо паколеш ручкі.(Ружа)

-А што вы можаце расказаць пра гэтую кветку?

***ПАВЕДАМЛЕННЕ 5***

Свет раслін на нашай планеце разнастайны, багаты формамі, каляровай характарыстыкай, сваім памерамі. Асаблівае месца ў ім займаюць ружы. Любаванне гэтым кветкай наводзіць на думку аб паходжанні яго назвы. Адзін з варыянтаў перакладу азначае "чырвоная кветка".

***ПАВЕДАМЛЕННЕ 6***

Разнастайнасць сартоў руж на зямлі настолькі вялікая, што іх колькасць блізкая да трыццаці тысяч. Акрамя гэтага, у цяперашні час працягваецца праца па вывядзенні іх новых відаў. Каляровая гама руж багатая. Яны радуюць вока белым, чырвоным, ружовым, аранжавым і нават чорным колерам. Сустракаюцца ружы аднаго або некалькіх колераў, у палоску і размаляваныя. Таксама адрозніваюцца неаднолькавымі формамі.

***Настаўнік:*** Вось мы і ведаем аўтара , жанр і назву твора. Як вы лічыце, што за непаразуменне магло адбыцца паміж героямі байкі?

***Вучні:*** *Вучні адказваюць на пытанні*

**5. Знаёмства з творам**

***Настаўнік:*** Вашыя аднакласнікі падрыхтавалі пастаноўку гэтага твора. Давайце паглядзім!

***Вучні:*** *разыгрываюць байку*

**6. Праверка першага ўспрымання твора (першасны сінтэз)**

***Настаўнік:*** Ці спадалася вам байка?

-Хто з’яўляюцца галоўнымі героямі байкі?

-Чаму Пчала не звяртала ўвагу на ружу?

**7. Фізкультхвілінка**

***Настаўнік:*** Вы добра папрацавалі, а цяпер час адпачыць. Устаем на фізкультхвілінку.

***Вучні:*** *выконвуюць заданні відэафізкультхфілінкі пад песню групы Naviband “А дзе жывеш ты?”*

**8. Аналіз. Праверка другаснага ўспрымання твора**

Паўторнае чытанне твора вучнямі

***Настаўнік:*** З якім пытаннем звярнулася Ружа да Пчалы?

-Што ёй адказала Пчала?

-Якой кветцы аддала перавагу Пчала?

-Чаму Пчала не спрачалася з Ружай, а паляцела працаваць далей? Як гэта яе характарызуе?

-Паразважайце, ці правільна Пчала аднеслася да субяседніцы-Ружы?

Хто з герояў вам спадабаўся і чаму?

-Што вы можаце сказаць пра Ружу, якой яна паўстае перад Пчалой? Сярод дадзеных выберыце патрэбныя прыметнікі

***Словы для выкарыстання:******ганарлівая****, сціплая,* ***важная****, спакойная,* ***пакрыўджаная****, разумная,* ***фанабэрыстая****, працавітая (змешчаны на дошцы)*

- Якімі рысамі характару надзелена Пчала? Сярод дадзеных выберыце патрэбныя прыметнікі.

***Словы для выкарыстання:*** *ганарлівая,* ***сціплая,*** *важная,* ***спакойная,*** *пакрыўджаная,* ***разумная,*** *фанабэрыстая,* ***працавітая*** *(змешчаны на дошцы)*

***Вучні:*** Даюць характарыстыку героям, размяркоўваюць прыметнікі па слупках адносна герояў.

***Настаўнік:*** Знайдзіце і прачытайце асноўную думку байкі, мараль.

-Хто асуджаецца ў творы? За што?

-З якім героем твора параўноўвае аўтар свайго знаёмага?

-Што мы можам сказаць пра знешні выгляд гэтага знаёмага?

-Якім словамі аўтар яго называе?

-Калі кажуць на чалавека “лайдак адпеты”?

-Якія яшчэ вы б падабралі да слова лайдак сінонімы.

***Словы для выкарыстання****: гультай, абібок, лодар, дармаед (змешчаны на дошцы)*

-Які крылаты выраз сустрэўся ў байцы?

-Героя якой вывучанай байкі нагадала вам Ружа? Чым Ружа падобна з Мухаморам?

**9. Работа над выразным чытаннем байкі**

***Настаўнік:*** 1. Успомнім памятку “Як падрыхтавацца да выразнага чытання” на фарзацы

2. Назіраем за знакамі прыпынку.

3. Знаходзім і чытаем пытальныя сказы.

4. Знаходзім і чытаем сказы з клічнай інтанацыяй.

Чытанне па ролях

- У якой форме напісана байка?

-Размяркуем ролі і прачытаем байку.

***Вучні:*** *Паўтараюць памятку. Выразна чытаюць байку па ролях*

**10. Абагульняючая гутарка**

***Настаўнік:*** Як называецца раздзел,які мы пачынаем вывучаць?

-З якой байкай мы сёння пазнаёміліся ў гэтым раздзеле?

- Хто аўтар байкі?

-Які ўрок вы атрымалі з гэтай байкі? Чаму гэты твор надзённы?

**11. Рэфлексія**

***Настаўнік:*** Я прапаную вам напісаць сінквейн пра аднаго з героеў байкі. Давайце нагадаем разам, як складаецца сінквейн.

1. Назоўнік (1)
2. Прыметнікі (2)
3. Дзеясловы (3)
4. Сказ (1)
5. Назоўнік (1)

***Вучні:*** *складаюць сінквейны, а пасля зачытваюць іх.*

***Настаўнік:*** На парце ляжаць папяровыя пчолкі. Калі, на вашу думку,вы добра працавалі на ўроку і вам ўсё было зразумела, пасадзіце яе на нашы кветачкі грачыхі на дошцы. Калі вам нешта было незразумела, або было нецікава, то астаўце сваю пчолку побач з кветкамі.

***Вучні:*** *прымацоўваюць пчолак суадносна сваім пачуццям.*

**12. Інфармаванне аб дамашнім заданні**

***Настаўнік:*** Падрыхтаваць выразнае чытанне байкі Ул. Корбана “Пчала і ружа”.

***Вучні:*** *запісваюць заданне ў дзённік.*

**13. Выстаўленне адзнак**

*Выстаўляю адзнакі вучням, якія падрыхтавалі паведамленні; тым хто ўдзелнічаў у пастаноўцы байкі; найбольш актыўным на ўроку за правільныя адказы.*